### NN 71/2025 (18.4.2025.), Odluka o osnivanju Međuresornog povjerenstva za praćenje i analizu stanja izvoza u Sjedinjene Američke Države

VLADA REPUBLIKE HRVATSKE

923

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 16. travnja 2025. donijela

ODLUKU

O OSNIVANJU MEĐURESORNOG POVJERENSTVA ZA PRAĆENJE I ANALIZU STANJA IZVOZA U SJEDINJENE AMERIČKE DRŽAVE

I.

Osniva se Međuresorno povjerenstvo za praćenje i analizu stanja izvoza u Sjedinjene Američke Države (u daljnjem tekstu: Međuresorno povjerenstvo) s ciljem međuresorne suradnje nadležnih tijela i drugih dionika uključenih u aktivnosti izvoza u Sjedinjene Američke Države (u daljnjem tekstu: SAD).

Međuresorno povjerenstvo raspravlja o aktualnom stanju izvoza u SAD od strane izvoznika s područja Republike Hrvatske, utjecaju američkih carina i tarifa na mogućnost izvoza te donosi zaključke o zaštitnim mehanizmima za hrvatske izvoznike.

II.

Međuresorno povjerenstvo čine:

– predstavnik ministarstva nadležnog za gospodarstvo, predsjednik Međuresornog povjerenstva

– predstavnik ministarstva nadležnog za vanjske i europske poslove, zamjenik predsjednika Međuresornog povjerenstva

– četiri predstavnika ministarstva nadležnog za gospodarstvo, članovi

– predstavnik ministarstva nadležnog za financije, član

– predstavnik ministarstva nadležnog za obranu, član

– predstavnik ministarstva nadležnog za zdravstvo, član

– predstavnik ministarstva nadležnog za poljoprivredu, šumarstvo i ribarstvo, član

– predstavnik ministarstva nadležnog za more, promet i infrastrukturu, član

– predstavnik Ureda predsjednika Vlade Republike Hrvatske, član

– predstavnik Hrvatske gospodarske komore, član

– predstavnik Hrvatske udruge poslodavaca, član

– predstavnik Hrvatskih izvoznika, član

– predstavnik Hrvatske banke za obnovu i razvitak, član.

Svaki član Međuresornog povjerenstva ima svoga zamjenika.

Vlada Republike Hrvatske imenuje predsjednika, zamjenika predsjednika, članove i zamjenike članova.

III.

Članovi Međuresornog povjerenstva i njihovi zamjenici imenuju se na prijedlog ministarstva nadležnog za gospodarstvo, kojem čelnici tijela i institucija iz točke II. stavka 1. ove Odluke dostavljaju prijedloge za članove i zamjenike članova Međuresornog povjerenstva radi upućivanja u proceduru imenovanja.

IV.

Zadaće Međuresornog povjerenstva su:

– praćenje stanja uvođenja američkih carina i tarifa na hrvatske izvoznike

– analiza utjecaja američkih carina i tarifa na hrvatski izvoz

– predlaganje mjera Vladi Republike Hrvatske za sprečavanje te otklanjanje potencijalnih negativnih učinaka na gospodarstvo odnosno hrvatski izvoz u SAD

– donošenje zaključaka o zaštitnim mehanizmima za hrvatske izvoznike

– informiranje i pružanje savjetodavne podrške hrvatskim izvoznicima koji posluju u SAD-u.

V.

Stručne, administrativne i tehničke poslove potrebne za rad Međuresornog povjerenstva obavlja ministarstvo nadležno za gospodarstvo.

VI.

Međuresorno povjerenstvo se sastaje prema potrebi, na prijedlog predsjednika Međuresornog povjerenstva. Održavanje sjednice Međuresornog povjerenstva može predložiti i član Međuresornog povjerenstva.

Sjednice Međuresornog povjerenstva saziva i vodi predsjednik Međuresornog povjerenstva, a u slučaju njegove spriječenosti sjednice saziva i vodi njegov zamjenik.

Predsjednik Međuresornog povjerenstva može pozvati i druge predstavnike tijela javne vlasti, strukovnih organizacija, predstavnike trgovačkih društava u vlasništvu države ili predstavnike nevladinih organizacija.

Članovi Međuresornog povjerenstva nemaju pravo na novčanu naknadu za rad u Međuresornom povjerenstvu.

VII.

Sjednicama Međuresornog povjerenstva prisustvuju svi članovi, a u slučaju spriječenosti pojedinog člana obvezno je prisustvovanje njegovog zamjenika.

O sjednicama Međuresornog povjerenstva sastavlja se zapisnik.

VIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/174
 Urbroj: 50301-05/16-25-2
 Zagreb, 16. travnja 2025.

Predsjednik
 mr. sc. Andrej Plenković, v. r.